## Rješenje kojim se Siniši Antonu Žanetiću iz Zagreba oduzima dozvola za obavljanje poslova investicijskog savjetnika

### NN 10/2006 (25.1.2006.), Rješenje kojim se Siniši Antonu Žanetiću iz Zagreba oduzima dozvola za obavljanje poslova investicijskog savjetnika

# HRVATSKA AGENCIJA ZA NADZOR FINANCIJSKIH USLUGA

**254**

Na temelju odredbi članka 15. točka 4. alineja
1. i članka 8. stavak 1. Zakona o Hrvatskoj agenciji za nadzor financijskih
usluga (»Narodne novine« br. 140/05), Uprava Hrvatske
agencije za nadzor financijskih usluga, po službenoj dužnosti u predmetu
oduzimanja dozvole za obavljanje poslova investicijskog savjetnika Siniši
Antonu Žanetiću iz Zagreba, Remete 62a, na sjednici
održanoj 19. siječnja 2006. godine donosi

## RJEŠENJE

1. Siniši Antonu Žanetiću
iz Zagreba, Remete 62a, oduzima se dozvola za obavljanje poslova investicijskog
savjetnika.

2. Siniša Anton Žanetić
iz Zagreba, Remete 62a, briše se iz Registra ovlaštenih investicijskih
savjetnika koji vodi Hrvatska agencija za nadzor financijskih usluga.

3. Ovo rješenje objavit će se u »Narodnim
novinama«.

```
Obrazloženje
```

```

```

Rješenjem Komisije za vrijednosne papire
Republike Hrvatske, klasa: UP/I-450-08/03-02/513 od 2. listopada 2003. godine,
Siniši Antonu Žanetiću iz Zagreba, Remete 62a,
zaposleniku ovlaštenog društva Raiffeisenbank Austria d.d. Zagreb, izdana je na neodređeno vrijeme
dozvola za obavljanje poslova investicijskog savjetnika.

Sukladno odredbi članka 10. stavak 1. Pravilnika
o sadržaju zah­tjeva za
izdavanje i postupku izdavanja dozvola ovlaštenim dru­štvima
i osobama ovlaštenim za obavljanje poslova s vrijednosnim papirima (»Narodne
novine« br. 143/02), investicijski savjetnik je dužan
kontinuirano obavljati poslove sukladno Zakonu o tržištu vrijednosnih papira
(»Narodne novine« br. 84/02, dalje: ZTVP) i aktima
Hrvatske agencije za nadzor financijskih usluga (dalje: Agencija). Odredbom
članka 58. stavak 1. točka 7. Zakona propisano je da će Agencija rješenjem
oduzeti dozvolu investicijskom savjetniku koji prestane ispunjavati uvjete na
temelju kojih mu je dozvola izdana, ako u roku koji Agencija odredi te uvjete
ne ispuni.

Ovdje valja napomenuti da se, sukladno odredbi
članka 23. Zakona o Hrvatskoj agenciji za nadzor financijskih usluga (»Narodne
novine« br. 140/05, dalje: Zakon), koji je stupio na
snagu 28. studenoga 2005. godine, a primjenjuje se od 1. siječnja 2006. godine,
u ZTVP-u, drugim zakonima i svim podzakonskim
propisima naziv »Komisija za vrijednosne papire Republike Hrvatske« zamjenjuje
nazivom »Hrvatska agencija za nadzor financijskih usluga«, koja je prav­ni
slijednik Komisije za vrijednosne papire Republike Hrvatske.

Budući da je utvrđeno da Siniša Anton Žanetić više nije zaposlenik Raiffeisenbank
Austria d.d. Zagreb, to mu je zaključkom klasa:
UP/I-450-08/05-02/134 od 8. rujna 2005. godine bio određen rok od 3 (tri)
mjeseca za dostavu dokaza da je zaposlen u ovlaštenom društvu na poslovima
savjetovanja prilikom investiranja u vrijednosne papire. Iz dostavnice je
razvidno da je predmetni zaključak uručen Siniši Antonu Žanetiću
dana 4. listopada 2005. godine.

Kako Siniša Anton Žanetić
nije u roku od 3 mjeseca (do 4. siječnja 2006. godine), a niti naknadno,
Agenciji dostavio dokaz o zaposlenju, valjalo je riješiti kao u izrijeci ovog
rješenja, dakle oduzeti mu dozvolu za obavljanje poslova investicijskog
savjetnika i brisati ga iz Registra ovlaštenih investicijskih savjetnika, u
koji je bio upisan pod rednim brojem 42 (četrdesetdva).

Sukladno odredbi članka 8. stavak 3. Zakona, ovo
rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali
se protiv istoga može pokrenuti upravni spor podnošenjem tužbe Upravnom sudu Republike
Hrvatske u roku 30 dana od dana primitka ovog rješenja.

Klasa: UP/I-450-08/06-08/01

Urbroj: 326-103/06-1

Zagreb, 19. siječnja 2006.

Predsjednik Uprave

**Ante Samodol**, v. r.

Rješenje, NN 10/2006-254